3. การประกอบธุรกิจของแต่ละสายผลิตภัณฑ์

(1) ลักษณะของบริการ

  (1.1) โรงพยาบาลสมิติเวช สุขุมวิท

  เป็นโรงพยาบาลขนาด 275 เตียง ในเนื้อที่ 15ไร่ 29 ตารางวา
  ให้บริการด้านการรักษาพยาบาลทางการแพทย์ครบทุกสาขาโดยคณะแพทย์
  ผู้เชี่ยวชาญพร้อมทั้งอุปกรณ์การรักษาที่ทันสมัย ครบวงจร ให้บริการทั้งผู้ป่วยนอก ผู้ป่วยใน
  และมีบริการรถ Ambulance ตลอด 24 ชั่วโมง สรุปได้ดังนี้

  ด้านผู้ป่วยนอก ให้บริการตรวจรักษาผู้ป่วยนอก โดยจัดแบ่งตามสาขาของโรคต่างๆ
  มีบริการพิเศษด้านกุมารเวชศาสตร์ จัดเป็นรูปสถาบันกุมารเวช
  ซึ่งให้บริการในแต่ละสาขาย่อยแก่ผู้ป่วยเด็ก และศูนย์สุขภาพสตรี
  ที่ให้บริการและรับปรึกษาด้านสูติ-
  นรีเวช ซึ่งโรงพยาบาลได้ผ่านการรับรองเป็น “โรงพยาบาลสายสัมพันธ์แม่-ลูก”
  โดยกระทรวงสาธารณสุข องค์การ
  ยูนิเซฟ และองค์การอนามัยโลก เมื่อเดือนพฤษภาคม 2542

  ด้านผู้ป่วยใน มีหอผู้ป่วย 8 หอ สำหรับผู้ป่วยที่ต้องเข้าพักรักษาตัวใน
  โรงพยาบาล แยกเป็นหอผู้ป่วยเด็ก 1 หอ, สูติ-นรีเวช 1 หอ, หอผู้ป่วยหนัก (ICU.) 1 หอ
  และหอผู้ป่วยศัลยกรรม, อายุร-กรรมทั่วไป 5 หอ

  ด้านการแพทย์ มีแพทย์ผู้เชี่ยวชาญครบทุกสาขา 222 ท่าน

  (1.2) โรงพยาบาลสมิติเวช ศรีนครินทร์

  เป็นโรงพยาบาลขนาด 400 เตียง ในเนื้อที่ 43 ไร่ เป็นอาคารสูง
  18 ชั้น พร้อมที่จอดรถใต้ดินอีก 500 คัน มีเส้นทางสัญจรที่เชื่อมต่อกับถนนหลายสาย
  มีทางเข้า-ออก ได้หลายทางทั้งถนนพระราม 9 ตัดใหม่ ถนนรามคำแหง และถนนศรีนครินทร์
  ให้บริการผู้ป่วยนอก ผู้ป่วยใน และบริการรถ Ambulance ตลอด 24 ชั่วโมง สรุปได้ดังนี้

  ด้านผู้ป่วยนอก ให้บริการตรวจรักษาได้ครบทุกสาขาแพทย์ มีห้องตรวจที่
  ทันสมัย ควบคุมด้วยระบบ Online Computer มีคลินิกพิเศษ
  ได้แก่
  ศูนย์มะเร็งที่พร้อมด้วยเครื่องตรวจวินิจฉัยและบำบัดโรคที่ได้มาตรฐานทัดเทียมกับต่างประเทศ
  และศูนย์กุมารเวช ซึ่งเป็นสถาบันดูแลสุขภาพของเด็กแบบครบวงจร
  รวมถึงด้านการพัฒนาการของเด็กทุกระยะ

  ด้านผู้ป่วยใน มีหอผู้ป่วยในที่สามารถรองรับได้ถึง 400 ห้อง โดยในระยะแรกได้เปิดบริการเพียง
  50 ห้องก่อน

  ด้านการแพทย์ โรงพยาบาลมีแพทย์ผู้เชี่ยวชาญครบทุกสาขา 128 ท่าน

(2) การตลาดและภาวะการแข่งขัน

(2.1) ภาวะการแข่งขันโดยรวม

  ภาวะการแข่งขันในธุรกิจโรงพยาบาลเอกชนยังคงดำเนินไปอย่างต่อเนื่อง และทวีความรุนแรงขึ้น
  ซึ่งเป็นผลมาจากภาวะเศรษฐกิจที่ตกต่ำในช่วง 2541 ถึง 2543
  ปริมาณผู้ใช้บริการของโรงพยาบาลเอกชนมีจำนวนลดลงอย่างเห็นได้ชัด
  โดยผู้ใช้บริการส่วนหนึ่งหันไปใช้บริการของโรงพยาบาลรัฐบาลแทน เนื่องจากมีค่าใช้จ่ายต่ำกว่า
  รวมทั้งการใช้บริการในโครงการประกันสังคมของภาครัฐ
  ทำให้โรงพยาบาลเอกชนต้องปรับปรุงประสิทธิภาพในการดำเนินงาน เพิ่มคุณภาพของการบริการ
  และลดต้นทุนในการดำเนินงาน ปรับเปลี่ยนกลยุทธ์ในด้านการตลาด เพื่อรักษาสัดส่วนลูกค้าไว้
  และเพิ่มปริมาณลูกค้าใหม่ให้มากที่สุด โรงพยาบาลเอกชนต่างๆ
  พัฒนารูปแบบการให้บริการแบบเหมาจ่าย หรือ Package
  มาเสนอให้แก่ผู้ใช้บริการอย่างกว้างขวาง
  เพื่อให้สอดคล้องกับภาวะเศรษฐกิจของประเทศและเอื้ออำนวยแก่ผู้ใช้บริการในเชิงประหยัด

(2.2) กลุ่มเป้าหมาย

  โรงพยาบาลสมิติเวชให้บริการแก่ประชาชนทั่วไปเป็นเวลากว่า 20 ปี
  ได้รับความไว้วางใจจากผู้ใช้บริการอย่างต่อเนื่อง กลุ่มลูกค้าของบริษัทมีฐานะปานกลาง
  ถึงค่อนข้างดี ส่วนใหญ่อาศัยในบริเวณสุขุมวิท และด้านตะวันออกของกรุงเทพฯ
  รวมทั้งมีผู้ใช้บริการจากต่างจังหวัดด้านชายฝั่งทะเลตะวันออก เช่น จังหวัดสมุทรปราการ ชลบุรี
  จันทบุรี ระยอง และจังหวัดอื่นๆ เช่น ราชบุรี นครราชสีมา ภูเก็ต เป็นต้น
  นอกจากกลุ่มลูกค้าในประเทศแล้ว
  บริษัทมีลูกค้าชาวต่างประเทศที่อาศัยอยู่ในประเทศไทยและลูกค้าชาวต่างประเทศที่อาศัยอยู่ในประเทศใกล้เคียงและเดินทางมาใช้บริการของบริษัท
  ได้แก่ ชาวญี่ปุ่น เกาหลี อเมริกา ยุโรป อินเดีย เนปาล กัมพูชา ภูฐาน เป็นต้น

  ผู้มาใช้บริการของบริษัทจัดแบ่งเป็นประเภท สรุปได้ดังนี้

1.  ประชาชนทั่วไป ที่มาใช้บริการด้วยตนเอง

2.  กลุ่มผู้ใช้บริการเป็นบริษัทหรือองค์กรที่มีสัญญากับบริษัทในการให้บริการตรวจสุขภาพ
      หรือมีประกันสุขภาพให้แก่พนักงานในบริษัทนั้น

3.  กลุ่มลูกค้าต่างประเทศอาศัยอยู่ในประเทศไทย

4.  กลุ่มลูกค้าที่อาศัยอยู่ในต่างประเทศ

5.  กลุ่มลูกค้าบริษัทประกันชีวิตและสุขภาพ

6.  ผู้ป่วยที่ได้รับการแนะนำของแพทย์จากสถานการพยาบาลอื่นให้มารักษาบำบัดเฉพาะทาง
      (Referral Patients)

  (2.3) สภาพการแข่งขัน

  บริษัทมีคู่แข่งขัน จากเดิมเป็นโรงพยาบาลเอกชนที่อยู่ในระดับเดียวกับโรงพยาบาลสมิติเวช 5
  แห่ง ซึ่งมีลักษณะการให้บริการและกลยุทธ์ในการตลาดใกล้เคียงกัน เช่น
  การสร้างจุดเด่นในเรื่องความเชี่ยวชาญเฉพาะด้าน การตั้งศูนย์บำบัดรักษาโรคอย่างครบวงจร
  บริการเสริมที่อำนวยความสะดวกให้แก่ลูกค้า การจัดบริการตรวจรักษาแบบเหมาจ่าย
  จึงมีผลให้การแข่งขันค่อนข้างสูง แต่ปัจจุบันนี้ โรงพยาบาลคู่แข่งจำนวน 2 ใน 5
  กลายเป็นโรงพยาบาลพันธมิตรของสมิติเวช

  (2.4) นโยบายด้านการตลาด

-   บริษัทมีนโยบายด้านการตลาดในเชิงรุก โดยรักษาฐานลูกค้าเดิมไว้
    และขยายฐานลูกค้าใหม่ทั้งในประเทศและต่างประเทศ

-   เสริมสร้างจุดเด่นด้านศูนย์การรักษาที่ครบวงจร เช่น ศูนย์สุขภาพสตรี ศูนย์กุมารเวช
    ศูนย์มะเร็ง คลินิกสุขภาพ คลินิกหัวใจ และคลินิกผิวหนัง เป็นต้น

-   ให้บริการตรวจรักษาแบบเหมาจ่ายหรือ Package บางประเภทตามความต้องการของตลาด

-   เสนอบริการที่มีคุณภาพ โดยมีราคาที่ยุติธรรม
    มีกำไรพอสมควรเมื่อเปรียบเทียบกับบริการที่ได้รับ ผู้ใช้บริการต้องมีความรู้สึกคุ้มค่า

(3) การจัดหาผลิตภัณฑ์หรือบริการ

  (3.1) กำลังการผลิต

  -------------------------------------------------- ----------- ----------- -----------
                                                     2543        2542        2541

  กำลังให้การบริการเต็มที่ (Full Capacity Service)                                 

  ผู้ป่วยใน (จำนวนเตียง)                                 675         675         675

  ผู้ป่วยนอก (จำนวนราย)                                 1,095,000   1,095,000   1,095,000

  กำลังการให้บริการที่มีอยู่ (Service Availability)                                  

  ผู้ป่วยใน (จำนวนเตียง)                                 244         244         258

  ผู้ป่วยนอก (จำนวนราย)                                 638,750     638,750     638,750

  ปริมาณการให้บริการจริง (Service Utilization)                                   

  ผู้ป่วยใน (จำนวนเตียง)                                 144         152         162

  ผู้ป่วยนอก (จำนวนราย)                                 402,691     392,296     390,261

  การใช้กำลังการให้บริการเปรียบเทียบกับกำลังการให้บริการเต็มที่                           

  ผู้ป่วยใน (%)                                         21.3        23          24

  ผู้ป่วยนอก (%)                                        37          36          36

  การใช้กำลังการให้บริการเปรียบเทียบกับกำลังการให้บริการที่มีอยู่                           

  ผู้ป่วยใน (%)                                         61          62          63

  ผู้ป่วยนอก (%)                                        63          61          62

  อัตราการเพิ่ม (ลด) ของปริมาณการให้บริการจริง                                      

  ผู้ป่วยใน (%)                                         (5)         (6)         -

  ผู้ป่วยนอก (%)                                        2.6         8.8         7

                                                                             
  -------------------------------------------------- ----------- ----------- -----------

  (3.2) การจัดหาผลิตภัณฑ์เพื่อบริการ

องค์ประกอบที่สำคัญในการให้บริการของบริษัท สรุปได้ดังนี้

1.  คณะแพทย์ผู้เชี่ยวชาญที่ให้ความไว้วางใจในการปฏิบัติหน้าที่และร่วมมือกับบริษัท

2.  บุคลากรทุกแผนก ซึ่งเป็นกำลังสำคัญในการสนับสนุนให้การบริการดำเนินไปอย่างมีประสิทธิภาพ

3.  อุปกรณ์การแพทย์ อุปกรณ์สำนักงาน และระบบ Office Automation ที่ทันสมัย
    รวมทั้งระบบเทคโนโลยีสารสนเทศที่มีประสิทธิภาพ

4.  สถานที่ประกอบการที่เพียงพอและทันสมัย

5.  ยาและเวชภัณฑ์ ซึ่งบริษัทสั่งซื้อจากบริษัทผู้แทนจำหน่ายยา Original เป็นส่วนใหญ่
    และบางส่วนผลิตในประเทศ

  (3.3) ผู้จัดจำหน่ายผลิตภัณฑ์

ปัจจุบัน บริษัทจัดซื้ออุปกรณ์การแพทย์ ยา และเวชภัณฑ์จากบริษัทผู้แทนจำหน่ายในประเทศ
โดยไม่มีสัญญาจัดจำหน่ายที่มีนัยสำคัญหรือผูกขาดกับ
ผู้จัดจำหน่ายรายหนึ่งรายใด สำหรับผู้จัดจำหน่ายที่มียอดจัดซื้อมากกว่าร้อยละ 10 ในปี 2543 ได้แก่

-   Diethelm Co., Ltd. จำนวน 24.7% ของยอดจัดซื้อ

-   Zuellig Pharma Co., Ltd. จำนวน 18.5% ของยอดจัดซื้อ

(3.4) กระบวนการกำจัดวัตถุดิบเหลือใช้

วัตถุดิบเหลือใช้ในกิจการที่อาจส่งผลกระทบต่อสิ่งแวดล้อม
ซึ่งบริษัทมีมาตรการป้องกันเพื่อลดผลกระทบสรุปได้ดังนี้

1.  มลพิษจากวัตถุสิ่งของ

  เกิดจากวัสดุเหลือใช้และขยะมูลฝอย เช่น ผ้าพลาสติก เศษอาหาร โลหะ เศษกระดาษ
  อาจก่อแก๊สเสียส่งกลิ่นเหม็น และการแพร่ขยายของเชื้อโรค
  บริษัทได้รวบรวมจัดเก็บตามขั้นตอนดังนี้

-   วัสดุ อุปกรณ์ที่เป็นชิ้นส่วนใหญ่ได้ทำการแยกไว้ เพื่อรอทาง กทม.
    หรือจัดจ้างผู้อื่นมาขนไปทำลาย ให้ถูกต้องตามวิธีการ

-   ขยะมูลฝอยได้แยกเป็นอย่างเปียกและแห้ง ใส่ถุงพลาสติกสีดำมัดปากถุงอย่างดี
    แล้วรวบรวมจัดเรียงใส่ถังคอนเทรนเนอร์ของกทม. เพื่อมานำไปกำจัดอีกครั้งหนึ่ง

-   ขยะติดเชื้อได้แยกไว้ต่างหาก ไม่รวมกับขยะธรรมดา โดยจัดเก็บใส่ถุงพลาสติกสีแดง
    ข้างถุงเขียน “ขยะติดเชื้อห้ามนำไปใช้” มัดปากถุงอย่างแน่นหนา
    แล้วจึงนำไปเรียงไว้ที่ห้องเก็บขยะติดเชื้อ ซึ่งเจ้าหน้าที่ของบริษัทกรุงเทพธนาคม จำกัด
    จะมาจัดเก็บไปกำจัดให้ถูกต้องอีกครั้งหนึ่ง

-   ขยะที่เป็นเศษอาหาร จัดเก็บใส่ภาชนะเป็นถัง จะมีผู้มารับไปกำจัดให้ทุกวัน

2.  มลพิษทางน้ำ

  เกิดจากการชำระล้างและระบายของเสียทิ้ง เช่น การชำระล้างภายในห้องน้ำ
  การขับถ่ายของเสียทิ้ง การล้างวัสดุอุปกรณ์ต่างๆ อาจก่อให้เกิดการหมักหมม ขังเน่าเป็นก๊าซเสีย
  และการแพร่ขยายของเชื้อโรคทางน้ำ ซึ่งบริษัทได้ติดตั้งระบบบำบัดน้ำเสียต่างๆ
  ให้ได้ค่าตามมาตรฐานของกรมวิทยาศาสตร์ เพื่อลดมลพิษทางน้ำก่อนปล่อยลงท่อเทศบาล

3.  มลพิษทางอากาศและเสียง

  เกิดจากเครื่องจักรกลต่างๆ เช่น Chiller, Generator และ Motor Pump
  รวมทั้งเกิดจากเครื่องยนต์ของยานพาหนะชนิดต่างๆ เช่น รถยนต์ มอเตอร์ไซด์
  โดยการขับเคลื่อน เผาไหม้ ก่อให้เกิดเขม่า ฝุ่นละออง และก๊าซบางส่วนผสมในอากาศ
  และเสียงรบกวน ซึ่งบริษัทได้ติดตั้งและจัดให้มีอุปกรณ์ เครื่องมือ เครื่องจักรสำหรับควบคุม กำจัด
  และขจัดมลพิษตามที่พนักงานควบคุมมลพิษกำหนด

7.  มาตรการป้องกันอื่นๆ

-   ได้จัดจ้างบริษัทที่มีความชำนาญเฉพาะทางเข้ามาตรวจสอบ ควบคุม แก้ไข เปลี่ยนแปลง
    ปรับปรุง หรือซ่อมแซม เพื่อให้เกิดผลกระทบต่อสิ่งแวดล้อมน้อยที่สุด
    ตามที่กำหนดในพระราชบัญญัติ “ส่งเสริมและรักษาสิ่งแวดล้อมแห่งชาติ”
    นอกเหนือจากการควบคุมดูแล บำรุงรักษาอย่างสม่ำเสมอ โดยเจ้าหน้าที่ของบริษัท

-   จัดหรือส่งฝึกอบรมเจ้าหน้าที่ซึ่งเกี่ยวข้องให้มีความรู้
    ความเข้าใจในเรื่องผลกระทบต่อสิ่งแวดล้อม ตลอดจนวิธีปฏิบัติ ควบคุม ป้องกันอย่างถูกต้อง

-   รณรงค์ให้เจ้าหน้าที่จัดทำกิจกรรม 5 ส.

-   บำรุงรักษาเครื่องมือ อุปกรณ์ต่างๆ ให้อยู่ในสภาพแวดล้อมพร้อมใช้งานตลอดเวลา

-   เข้าร่วมโครงการเพื่อประหยัดพลังงานของชาติ
    ตามแผนอนุรักษ์พลังงานในอาคารควบคุมของการพัฒนาและส่งเสริมพลังงานในปี 2540

(4) งานที่ยังไม่ส่งมอบ

-ไม่มี-